**Dôvodová správa**

**A. VŠEOBECNÁ ČASŤ**

Vláda Slovenskej republiky predkladá návrh zákona, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov (ďalej len „návrh zákona“).

Cieľom návrhu zákona je zvýšenie platových taríf

* zamestnancov pri výkone práce vo verejnom záujme odmeňovaných podľa platových taríf pedagogických zamestnancov a odborných zamestnancov od 1. septembra 2025
o 7% a od 1. januára 2026 o 5%,
* zamestnancov pri výkone práce vo verejnom záujme odmeňovaných podľa základnej stupnice platových taríf zamestnancov pri výkone práce vo verejnom záujme, ktorí pôsobia v rezorte školstva, od 1. septembra 2025 o 7% a od 1. januára 2026 o 7%,
* zamestnancov pri výkone práce vo verejnom záujme odmeňovaných podľa osobitnej stupnice platových taríf učiteľov vysokých škôl a výskumných a vývojových zamestnancov od 1. septembra 2025 o 7% a od 1. januára 2026 o 7%.

V návrhu zákona sa zavádza príplatok za hodnotenie pedagogického zamestnanca a odborného zamestnanca ako spôsob nadtarifného odmeňovania zamestnancov v závislosti od ich výkonu a kvality vykonávanej práce.

Cieľ návrhu zákona nadväzuje na Zámer zvýšenia platov v školstve do roku 2026, ktorý bol schválený uznesením vlády Slovenskej republiky č. 88 z 19. februára 2025 a reaguje na potrebu vytvorenia atraktívneho a stabilného pracovného prostredia pre všetkých zamestnancov vzdelávacieho systému.

Spolu s návrhom zákona bude predložený **návrh na skrátené legislatívne konanie**.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi a s právom Európskej únie.

Návrh zákona má negatívny vplyv na rozpočet verejnej správy. Finančný dopad zvýšenia platových taríf zamestnancov pôsobiacich v rezorte školstva odmeňovaných podľa zákona
č. 553/2003 Z. z. a zavedenia príplatku za hodnotenie pedagogického zamestnanca a odborného zamestnanca je uvedený v analýze vplyvov na rozpočet verejnej správy,
na zamestnanosť vo verejnej správe a financovanie návrhu.

Návrh zákona predpokladá pozitívne sociálne vplyvy a pozitívne vplyvy na manželstvo, rodičovstvo a rodinu. Návrh zákona nepredpokladá vplyvy na limit verejných výdavkov, vplyvy na podnikateľské prostredie, životné prostredie, informatizáciu spoločnosti ani vplyvy na služby verejnej správy pre občana.

Návrh zákona nie je predmetom vnútrokomunitárneho pripomienkového konania.